  Анжелика Тихонова корреспондент Удмуртилэн кивалтэтэз нылпиослэсь гужем шутэтсконзэс но тазалыксэс юнматонэз радъян понна 374 миллион манет висъялоз. Со сярысь улосвыл тӧро дорын оортчем аппарат кенешонын элькунысь дышетонъя но тодосъя министр Светлана Болотникова ивортӥз. Кылем арен ӵошатыса – шӧдскымон будэтон. 2019-тӥ арын нылпиослэсь, быдэ вуымтэослэсь но егитъёслэсь шутэтсконзэс но тазалыксэс кыдатонэз радъянъя Удмуртиысь кивалтэт бордын ужась удыскуспо ӧрилэн ньыль кенешонэз ортчытэмын. Отын туэ тазалыкез кыдатонъя кампаниез радъянъя валтӥсь юанъёсты эскерим Светлана Болотникова, Удмуртиысь дышетонъя но тодосъя министрКоньдон ужрадъёсты радъяны, нылпиосты интыяны чаклам юртъёсты тупатъяны но выльдыны кутӥськоз. Элькун министерствоос куспын коньдонэз тазьы люкизы: мерлыко политикая министерство 55 миллион 200 сюрс манет басьтоз; лулчеберетъя министерство – 3 миллион 500 сюрс манет; тазалыкез утёнъя министерство – 89 миллион 100 сюрс манет; дышетонъя но тодосъя министерство – 35 миллион 200 сюрс манет; физкультурая, спортъя но егитъёсын ужан политикая министерство – 35 миллион 500 сюрс манет. Висъям коньдон чотын дышетонъя но тодосъя министерство 35 профильной сменаос радъялоз. Соос спорт, эмтодос, туризм, Атыкай музъемез гажан мылкыд пыӵатон, ӵектос дасян ӧръёсъя ужалозы. Со сяна, быгатонлыко пиналъёслы лагерьёс радъялозы. Огъя шутэтсконъя но тазалыкез кыдатонъя 159 программа но вакчи дырлы уже интыянъя 158 программаос ужалозы. Удыскуспо ӧри одӥг нылпилы улыны шоро-куспо дунэз чаклаз: карсьӧр лагерьёсын – нуналаз 700 манет, нылпи санаторийёсын – 750 манет, санаторий луись но тазалыкез кыдатӥсь лагерьёсын – 900 манет. Со сяна, одӥг нылпиез сюдыны кулэ луись коньдонлэсь быдӟалазэ пусйизы: дышетонъя, лулчеберетъя, спортъя ужъюртъёс бордын нуназе ужась лагерьёсын – нуналаз 120 манет; интыысь аскивалтон ёзэтъёсын секыт улон югдуре сюрем пиналъёс понна радъям нуназе ужась лагерьёсын – нуналаз 150 манет; профиль сменаоосын, нылпи отрядъёсын но палаткаосын лагерьёсын, ужанъя но шутэтсконъя нылпи лагерьёсын – нуналаз 170 манет. Озьы ик удыскуспо ӧри 144 миллион 300 сюрс манетэз Удмуртиысь каръёсъя люкиз. Коньдонлэн быдӟалаез 2018-тӥ арын сярысь тросгес луэ. Муниципал кылдытэтъёслы субсидиос формулая лыдъясько но 11 лыдпусъёс вылэ пыкъясько. Тодэ вайытом, Ижкарысь нылпиослэсь шутэтсконзэс радъяны туэ 70 миллион 900 сюрс манет висъялозы. Тегъёс: Удмуртия нылпиос коньдон шутэтскон гужем СветланаБолотникова  